
מושב שלישי
<פרוטוקול מס' 523>
מישיבת ועדת הכלכלה
יום שלישי, כ"ו בסיון התשע"ז (20 ביוני 2017), שעה 9:30
<סדר היום:>
<תקנות הסדרת פעילות חברות דירוג האשראי (פטור מהוראות החוק), התשע"ז-2016, בדבר גיוס כספים במנגנון של "מימון המונים">
נכחו:

<חברי הוועדה:> 
איתן כבל – היו"ר
עבד אל חכים חאג' יחיא

איילת נחמיאס ורבין

<מוזמנים:> 
	סגנית מנהל מח' השקעות-רנ"ע, משרד האוצר 
	–
	שרה קנדלר

	עו"ד ביחידת החקיקה, רשות לניירות ערך 
	–
	אביטל קרופניק 

	יו"ר סלף רייטינג, חברות דירוג 
	–
	רן גזית

	כלכלן, טריא, חברות אשראי חוץ בנקאיות 
	–
	יואל בן אור

	סמנכל טריא, חברות אשראי חוץ בנקאיות 
	–
	ורדה לוסטהויז

	מנהל תחום כלכלה, התאחדות המלאכה והתעשייה 
	–
	ברוך שניר

	יו"ר אהב"ה, ארגוני נכים 
	–
	אבנר עורקובי

	שדלן/ית (פרילוג בע"מ), אינו/ה מייצג/ת לקוחות בדיון זה
	–
	זכריה יחיאל רייך

	שדלן/ית
	–
	גל גולן

	שדלן/ית
	–
	מתן אלקלעי


<ייעוץ משפטי: >
אתי בנדלר
<מנהל/ת הוועדה:>
לאה ורון
<רישום פרלמנטרי:>
רויטל יפרח
<תקנות הסדרת פעילות חברות דירוג האשראי (פטור מהוראות החוק), התשע"ז-2016, בדבר גיוס כספים במנגנון של "מימון המונים">
<היו"ר איתן כבל:>
בוקר טוב לכם. יש פה נושא מרתק אבל גם משעמם באותה נשימה. גברתי, מנהלת הוועדה, היועצת, קודם כל ברוך השבה. רשמת, יש לנו את אימפריית התקשורת, אורחים נכבדים, יש פה פרצופים שהתגעגענו אליהם. הרבה זמן לא ראינו אתכם. לפני כן, אני רק רוצה לפתוח עם מספר ההרוגים, לצערי. נכון שאני נוהג לפתוח מדי יום שני אבל אי אפשר להתעלם מהתאונות הקשות שהיו גם אתמול. לצערנו, מספר ההרוגים כבר עומד על 173 אל מול 165 בשנה הקודמת. זה מראה שלא רק שהמגמה, לצערנו, שהיתה גם בשנה שעברה מגמה קשה נשמרת אלא יש אף עליה והחמרה במצב. כפי שאמרתי, יש שני מוקדים מאוד מאוד בעייתיים וצריך לתת עליהם את הדעת. מספר ההרוגים דווקא במעברי חציה נמצא בעליה מאוד משמעותית ועליה מאוד גדולה במגזר הערבי, חאג'.
<לאה ורון:>
זה משקף במידה רבה את תרבות הנהיגה. העובדה שלא מאותתים - - -
<היו"ר איתן כבל:>
דרך אגב, רק לומר שמכל עשרה כלי רכב שעוברים ליד מעבר חציה כשאזרח עומד ומבקש לחצות את הכביש, אולי כל רכב עשירי עוצר. כמעט כולם עוברים, נוסעים בכלל בלי שום בעיה, בלי שום מחשבה אפילו. יש כאלה שאומרים אולי... ממש נוסעים בלי שום בעיה עם העניין הזה.

<קריאה:>
- - -
<היו"ר איתן כבל:>
אמרתי שעוצרים אבל לצערי, זה לא הרבה. אני אומר את זה גם מניסיון אישי.

<עבד אל חכים חאג' יחיא (הרשימה המשותפת):>
הרבה הולכי רגל נדרסים במעברי חציה, שזה יותר קשה.

<היו"ר איתן כבל:>
כן. טוב יקיריי, אנחנו נעשה מעבר חד ונעבור לנושא שלשמו התכנסנו: תקנות הסדרת פעילות חברות דירוג האשראי (פטור מהוראות החוק), התשע"ז-2016. מי מציג בבקשה את החוק?

<שרה קנדלר:>
אני, מהרשות לניירות ערך.
<היו"ר איתן כבל:>
בבקשה גברתי.

<שרה קנדלר:>
האמת, בדיוק חשבתי על זה הבוקר שכל נושא מימון ההמונים התחיל בוועדה הזאת - - 

<אתי בנדלר:>
נכון.

<שרה קנדלר:>
אתן ודאי זוכרות, זו היתה הצעת חוק פרטית של חבר הכנסת ברוורמן שהיה יושב ראש הוועדה - -
<אתי בנדלר:>
זוכרות גם זוכרות.

<שרה קנדלר:>
- - שהעלה לראשונה את הנושא של הסדרת מימון המונים. אז מאז תוקן חוק ניירות ערך והכנסנו פטור - -
<אתי בנדלר:>
היו מספר ישיבות בעניין הזה, אדוני היושב ראש, ובכנסת הנוכחית רשות ניירות ערך הציעה לטפל בנושא הזה במסגרת תיקון בחוק ניירות ערך ולכן זה עבר לוועדת הכספים.

<שרה קנדלר:>
נכון. אז חוק ניירות ערך תוקן והוכנס בו פטור מחובת תשקיף על מימון המונים או גיוס המונים, וכאשר עושים הצעה של ניירות ערך לציבור רחב מאוד וכל אחד משקיע סכום קטן, באמת הרעיון הוא לפטור מכל ההוראות המכבידות של חוק ניירות ערך אבל לעשות הסדרה חלופית שיותר מתאימה לתחום הזה. לפטור אותם מתשקיף ומהוראות הגילוי המחמירות בחוק ניירות ערך, ועשינו בעצם הסדרת חוק ותקנות שאושרו גם כן אבל טרם פורסמו לצערנו, על אף שהם אושרו בוועדת הכספים כבר בינואר, ואומרות שגיוס המונים עושים באמצעות מי שנקרא "רכז ההצעה". רכז ההצעה הוא בעצם פורטל אינטרנטי שמפרסם את ההצעות, והמשקיעים באמצעותו משקיעים במיזם שהם רוצים להשקיע בו. זה יכול להיות הון וזה יכול להיות חוב. אם מדברים על חוב אז יתכן והפורטלים ירצו לעשות דירוג לחוב שמציעים למשקיעים ולכן אנחנו פה היום - -
<אתי בנדלר:>
את יכולה להסביר מה זה ההון ומה זה החוב שאת מדברת עליהם?
<שרה קנדלר:>
כן. הון זה למניות. אם חברה רוצה מכולת, עסק קטן, רוצה לגייס כסף ואומרת: אני צריכה חצי מיליון שקל בשביל להקים מכולת בשכונה, אני מבקשת את עזרת הציבור וכל אחד יקבל מניה בחברה - זה הון. אפשרות אחרת זה לעשות סוג של איגרת חוב, לקחת הלוואות מהציבור, וזה החוב. זה גיוס באמצעות חוב. וכשיש חוב אז הרבה פעמים יש דירוג של החוב כדי שאנשים יוכלו להחליט האם כדאי להם. הדירוג, זה מראה את יכולת הפירעון - -
<אתי בנדלר:>
מדוע רק כשיש חוב ולא כשיש גיוס להון? זאת אומרת, אם אני צריכה להשקיע במכולת, אני לא צריכה לדעת - -
<שרה קנדלר:>
זה סוג אחר של השקעה. אתה מקבל מניה, ואם זה מצליח אז אתה גם מצליח ומקבל רווחים. אם זה חוב, זה יותר בא מכיוון של יכולת ההחזר. אתה רוצה לדעת האם יש לו יכולת החזר. הדירוג מעיד על יכולת ההחזר של מי שלקח ממך את ההלוואה.

היות ועשינו הסדרה שלמה בתקנות פיקוח ניירות ערך, הכנסנו בהם גם הוראות לעניין הדירוג, שאם אכן רכז ההצעה יעשה דירוג אז יש שם כמה הוראות על שהוא צריך לבחור שיטת הערכה. שיטת ההערכה צריכה להיות גלויה למשקיע, הוא יצטרך לעשות את הדירוג על סמך כל המידע הרלוונטי, ובמקביל אנחנו רוצים לפטור אותו מהוראות חוק הדירוג כי זה הוראות מאוד מפורטות, שהמטרה היתה באמת להסדיר את הפעילות של חברות דירוג האשראי. הם צריכים ממשל תאגידי וכל מיני דברים שזה נראה לנו פטיש חמישה קילו על רכז הצעה ומשהו שהוא לא מסתדר. זהו, זו ההצעה.

<היו"ר איתן כבל:>
ברור.

<לאה ורון:>
ההסדרה שלכם ודאי כוללת את המקסימום ואת המינימום בסוג הזה של מימון - -
<שרה קנדלר:>
של מימון המונים? כן, כן. התקנות מגבילות את הגיוס לארבעה מיליון שקלים - -
<היו"ר איתן כבל:>
אני מניח שמכולת לא תגייס מיליארד שקל.

<שרה קנדלר:>
נכון. אם זה גיוס יותר רחב, אנחנו רוצים שהוא יגיש תשקיף לחוק ניירות ערך.
<עבד אל חכים חאג' יחיא (הרשימה המשותפת):>
השאלה אם מישהו רוצה להשקיע בחברה חדשה שהוא לא יודע – דיברת על מכולת, איך ידע או איך מגדירים את כושר ההחזרה במקרה וזה אגרות חוב? דיברת על הסופרמרקט, על חצי מיליון, אני רוצה לתת הלוואה אבל אני - -
<שרה קנדלר:>
יש חובות גילוי. הוא כן צריך לתת גילוי - -
<עבד אל חכים חאג' יחיא (הרשימה המשותפת):>
לא, הגילוי הוא רק אוסף מהאנשים. בינתיים הוא גובה מאנשים כדי להקים את הפרויקט.
<שרה קנדלר:>
נכון, אבל הוא לא רק מפרסם שיש את דוד שמקים מכולת, הוא מפרסם הרבה נתונים: את התכנית העסקית שלו, את המצב הכספי שלו. זאת אומרת, התקנות מפרטות, תקנות מימון המונים - -
<עבד אל חכים חאג' יחיא (הרשימה המשותפת):>
מה זה המצב הכספי? הוא יחזיר מההון האישי שלו? זה מחייב אותו?
<שרה קנדלר:>
כן. העסק, לא הוא אישית.
<עבד אל חכים חאג' יחיא (הרשימה המשותפת):>
הוא מקים חברה מכספי הציבור - -
<היו"ר איתן כבל:>
אם פישמן לא מחזיר מכספו אז למה שההוא כן? מהמכולת?

<עבד אל חכים חאג' יחיא (הרשימה המשותפת):>
- - -
<שרה קנדלר:>
המשקיעים לוקחים סיכונים.
<עבד אל חכים חאג' יחיא (הרשימה המשותפת):>
- - - אתה לוקח עכשיו אלפי שקלים, קח בחשבון שיש סיכוי שאו שתרוויח או כמין הימור. זה מה שאני מבין.
<שרה קנדלר:>
אז קודם כל, התקנות לא רק הגדילו את סכום הגיוס אלא גם את סכום ההשקעה כי באמת ההנחה פה שהרבה מהעסקים לא יצליחו. ולכן, כן הלכנו בשיטה קצת פטרנליסטית, שהיתה עליה גם ביקורת, שהגבלנו שאדם לא יוכל להשקיע יותר מ-10,000 – זה הסכום בסוף?
<לאה ורון:>
זהו, תפרטו בפנינו את הסכומים.
<שרה קנדלר:>
כן. בן אדם לא יכול להשקיע בהשקעה בודדת יותר מ-10,000 שקלים בשנה. בסך הכל, בכל - -
<עבד אל חכים חאג' יחיא (הרשימה המשותפת):>
אתה יכול ללכת להמר עד 10,000 שקל - -
<שרה קנדלר:>
זה לא בדיוק הימור. אתה כן מקבל מידע.
<עבד אל חכים חאג' יחיא (הרשימה המשותפת):>
אם הבנתי נכון זה הימור מסוים.

<היו"ר איתן כבל:>
תמיד אתה לוקח הימור. כשהשקעת אצל פישמן, זה לא היה סוג של הימור? גם. בסוף, בסוף, נכון שנתוני הפתיחה שלו היו לפחות על הנייר גם כשהוא עשה את כל החשיפה ותשקיף וכל מה שאתה רוצה, ובסוף איך אומרים? יש אצלנו, אצל היהודים ואני חושב שגם אצל המוסלמים כי התנ"ך הוא בכל זאת – ואומרים אצל יעקב אבינו: כי במקלי עברתי את הירדן. זה מה שנשאר, המקל.
<שרה קנדלר:>
אז זה נכון שיש פה סיכון. 

<היו"ר איתן כבל:>
לכן יש סולידי, וכל אחד בוחר לעצמו את הנתיב.

<שרה קנדלר:>
אבל כן הלכנו בגישה פטרנליסטית שהגבלנו את ההשקעות של האנשים. 10,000 להשקעה, 20,000 בכלל במימון המונים בשנה, ואם אתה יותר עשיר אז יש מדרגות שאתה יכול להשקיע קצת יותר. זה הגנה אחת. הגנה שנייה זה חובות הגילוי, שהם צריכים כן את התכנית העסקית ואת הדוחות הכספיים. יש נתונים על החברה שצריך לתת ואז אתה יכול לבחון בעצמך אם כדאי לך או לא כדאי לך להשקיע, והאלמנט הנוסף, שהוא עכשיו ברח לי... שכחתי מה רציתי להגיד חוץ מחובות הגילוי. ברח לי, חוט המחשבה התנתק לי.

<היו"ר איתן כבל:>
לא משנה, אני בטוח.

<שרה קנדלר:>
במגבלות של הגיוס עצמו, של הסכום שאפשר לגייס.

<היו"ר איתן כבל:>
יש עוד שאלות? בבקשה חברים, יש פה מישהו שמבקש? האוצר, אורחים. שהפרוטוקול ידע שלא היינו פה לבד.

<אתי בנדלר:>
אני מוכרחה לומר שהייתי בקשר עם גברת קנדלר, ביררתי אתה מספר שאלות. אני, מבחינתי, באתי על סיפוקי ואני חושבת שהוועדה יכולה לסמוך את ידה על - -
<לאה ורון:>
אבל הפריסה בפני הוועדה, באיזה עסקים מדובר, זה לא מספיק הוצג בפני הוועדה.

<היו"ר איתן כבל:>
אני אגיד את זה כך, כדי שתנוח דעתנו עד כמה שניתן: תראי, זה נשמע נחמד, אמתי, אני לא אומר את זה באיזה סוג - זה עוד כלי. כלי בוודאי לאנשים שהם אנשים מהישוב, שלעתים מתקשים גם אם יש להם רעיון מאוד מאוד יפה לגייס כסף. איך אומרים? כל דבר מתחיל מצעד אחד ולא כולם נולדו עם כפית של זהב. השוק הוא בוודאי שוק משוכלל היום ביחס למה שהיה בעבר, וזה עוד תהליך של שכלול של השוק שמאפשר לאנשים הרגילים, לפחות בחלק שהם עדין רגילים - -
<שרה קנדלר:>
בעיקר עסקים קטנים.

<היו"ר איתן כבל:>
- - לגייס כספים. עכשיו, הנקודה היא שבנקודת ההתייחסות, למי זה פונה לדעתך? בואי נגיד את זה כך: כשישבתם וחשבתם  - שניה, ברשותך.
<אתי בנדלר:>
צריך לברך במזל-טוב.

<היו"ר איתן כבל:>
יפה לך השיער דרך אגב.

<איילת נחמיאס ורבין (המחנה הציוני):>
רוב תודות.

<היו"ר איתן כבל:>
ואני אומר: כשישבתם והכנתם את ההצעה היה לכם בראש מודל. את מי אתם מבקשים לשרת בתהליך הזה? אז אם תוכלי להגיד, כשישבתם בתוך הדיון ואמרתם: אנחנו רוצים את התקנות האלה כי בסוף זה יעזור ל...ל...ל...
<שרה קנדלר:>
אז קודם כל, זו מגמה כלל עולמית. זאת אומרת, אנחנו רואים שבכל העולם התחום הזה מאוד מתפתח. הנושא של מימון המונים התחיל בהתחלה במתנות. רצו לגייס לאומנות, למוסיקה, ואם אתה תיתן לי כסף להוציא את הדיסק גם תקבל או תו בסוף וגם את הספר. והנושא הזה של מניות, של ניירות ערך, בעצם היה שכלול נוסף של כל התחום, והוא התחיל באמת וגם המחשבה הראשונית שלנו היתה חברות הייטק מאוד מאוד צעירות, כאלה שעוד לא בשלב של ללכת לקרנות - -
<היו"ר איתן כבל:>
שיכולים לנסות לפנטז לך גם כן.
<שרה קנדלר:>
בדיוק. שיש כל מיני רעיונות שבאמת אין להם מי שיתמוך בשלב הכי הכי ראשוני עוד לפני ה"פיד", ואז נפגשנו עם הסוכנות לעסקים קטנים ובינוניים, רואינו שזה יכול לעזור לעסקים הקטנים גם לא בתחום ההייטק. כמו שאמרתי, הפיצרייה השכונתית, המכולת. ולכן, הלכנו וישבנו אתם הרבה מאוד, ואנחנו חושבים שבאמת בתחום של עסקים קטנים זה יכול לתת "בוסט" מאוד רציני לעוד ערוץ של מימון - - 
<היו"ר איתן כבל:>
את צודקת רק אני אומר שתראי, צריך לשים לב כי בואי נגיד, על כמה עסקים שנפתחים, כמה נסגרים? הכל ברור אבל - -
<שרה קנדלר:>
אבל זה עוד ערוץ מימון.

<היו"ר איתן כבל:>
הכל ברור רק אני אומר – איך אומרים? כי יש אנשים שיש להם יכולת ורבאלית מאוד גבוהה, יש כאלה שיודעים לעשות מצגות יפות - -
<עבד אל חכים חאג' יחיא (הרשימה המשותפת):>
מצגות והצגות.
<שרה קנדלר:>
לכן, התחלתי לדבר על האיזונים שעשינו בתקנות, ובין היתר הם חייבים להציג את כל הסיכונים באתר, שידעו ש - - - וכולי. אז ביחד עם המגבלות שאמרנו קודם, אני חושבת שזה כן נותן איזה "בלאנס" נכון.

<היו"ר איתן כבל:>
תודה גברתי.

<אתי בנדלר:>
יש איזו שהיא הערכה לגבי היקף הסכומים השנתיים שיגויסו באמצעות המכשיר הזה?

<שרה קנדלר:>
לא, אני לא יכולה לתת – אני לא יודעת, התקנות עוד לא נכנסו לתוקף אז קשה לדעת.

<היו"ר איתן כבל:>
בואו נעבור להקראה ברשותך.

<שרה קנדלר:>
בסדר גמור.

"תקנות הסדרת פעילות חברות דירוג האשראי (פטור מהוראות החוק), התשע"ז-2016
בתוקף סמכותי לפי סעיף 54(ג) לחוק להסדרת פעילות חברות דירוג האשראי, התשע"ד-2014 (להלן – החוק), לפי הצעת הרשות ובאישור ועדת כלכלה של הכנסת, אני מתקין תקנות אלה:

	הגדרה
	1. 
	בתקנות אלה , "רכז הצעה" - כמשמעותו בסעיף 15ב(4א)" – יש שם טעות. "לחוק ניירות ערך. 

	פטור מהוראות החוק
	2. 
	על רכז הצעה העוסק בדירוג לא יחולו הוראות החוק בשל קיומן של הוראות דין אחרות החלות עליו.

	תחילה
	3. 
	תחילתן של תקנות אלה עם כניסתן לתוקף של תקנות ניירות ערך (הצעת ניירות ערך באמצעות רכז הצעה), התשע"ז – 2016." 


התקנות כבר אושרו ומחכות לפרסום.
<אתי בנדלר:>
זה צריך להיות (4א)(א).
<שרה קנדלר:>
נכון.

<היו"ר איתן כבל:>
הערות, התייחסויות?

<ורדה לוסטהויז:>
אני מ"טריא", אחת הפלטפורמות.
<היו"ר איתן כבל:>
היא אורחת כבוד בוועדה בחוק של נתוני אשראי.

<ורדה לוסטהויז:>
אני רציתי בבקשה לשאול, בתקנה 2 בסיפא: הוראות דין אחרות שחלות - -
<שרה קנדלר:>
זה תקנות מימון המונים, זו הכוונה.

<ורדה לוסטהויז:>
אז הסיפא הוא הסבר. הם לא יחולו משום שיש כבר הוראות אחרות שחלות.
<שרה קנדלר:>
נכון.

<היו"ר איתן כבל:>
עוד הערות?

<רן גזית:>
אני מ"סלף רייטינג". לפי הניסוח, אני מזכיר לכם את חוק מאגר נתוני אשראי, שגם שם יהיו הוראות לגבי דירוג. הניסוח הזה צריך להפנות, לדעתי, כדי שלא יהיה ספק על איזה דין חל, צריך להפנות לדין - -
<שרה קנדלר:>
יש פה את הנימוק, ובאמת זו היתה הטענה של משרד המשפטים שצריך לכתוב את הנימוק כי סעיף 54 לחוק הדירוג מדבר על הפטור בגלל מה פוטרים אבל לא צריכים לפרט פה איזה הוראות.

<רן גזית:>
זה יכול להיווצר - -
<שרה קנדלר:>
אם יהיו עוד דינים אז הם יחולו.
<היו"ר איתן כבל:>
תודה. אני מעלה להצבעה אלא אם כן יש למישהו מהם הערה?
מי בעד אישור התקנות ירים את ידו.

הצבעה

בעד – הרוב
נגד – אין
נמנעים – אין
             תקנות הסדרת פעילות חברות דירוג האשראי (פטור מהוראות החוק), התשע"ז-2016, אושרו.

<היו"ר איתן כבל:>
תודה. התקנות אושרו.

אני מודה לכם ובאמת שיהיה בהצלחה. אני אומר את זה, זה מהקטנות אבל למשקיעים... בואי נגיד את זה ככה: זה הא בהא תליא. 
<שרה קנדלר:>
תודה רבה.

<היו"ר איתן כבל:>
תודה רבה לכם. הישיבה נעולה.

<הישיבה ננעלה בשעה 09:50.>

